NOK มีของ! เผย“เจ้าจำปี”จ่อควักกระเป๋าเพิ่มทุน-คาดมีใช้สิทธิเกินโควต้า
NOK มีของ! เผย“เจ้าจำปี”จ่อควักกระเป๋าเพิ่มทุน-คาดมีใช้สิทธิเกินโควต้า
24 ต.ค. 2560

นายปิยะ ยอดมณี ประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า บริษัท การบินไทย จำกัด (มหาชน) หรือ THAI ได้ส่งหนังสือแจ้งการจองซื้อหุ้นเพิ่มทุนมาแล้วภายในระยะเวลากำหนด 18-20 ต.ค.ที่ผ่านมา และในเบื้องต้นคาดว่ามีผู้ถือหุ้นใช้สิทธิจองซื้อหุ้นเพิ่มทุนเกินสิทธิ เพราะมั่นใจแผนธุรกิจพลิกฟื้นกิจการที่เริ่มเดินหน้าแล้ว  อย่างไรก็ตามบริษัทอยู่ระหว่างการสรุปตัวเลขการจองหุ้นเพิ่มทุนทั้งหมด
อนึ่งก่อนหน้านี้ NOK ประกาศแผนเพิ่มทุนจดทะเบียนจำนวน 1,207 ล้านบาท เป็นจำนวน 2,499.24 ล้านบาท โดยออกหุ้นสามัญเพิ่มทุนจำนวน 1,207 ล้านหุ้น จัดสรรให้ผู้ถือหุ้นเดิมตามสัดส่วน (RO) ในอัตรา 1 หุ้นเดิม ต่อ 1 หุ้นใหม่ ราคาเสนอขายหุ้นละ 1.50 บาท และจัดสรรรองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัทครั้งที่ 1 (NOK-W1) ซึ่งจะเปิดให้ผู้ถือหุ้นจองซื้อหุ้นเพิ่มทุนได้มากกว่าสิทธิ
โดยการเพิ่มทุนครั้งนี้เป็นการเพิ่มทุนครั้งที่ 2 หลังจากที่ก่อนหน้านี้บริษัทได้จัดสรรหุ้นเพิ่มทุนให้กับผู้ถือหุ้นเดิมจำนวน 625,000,000 หุ้น ในราคาหุ้นละ 2.40 บาท ซึ่งขายได้จำนวน 510,999,882 หุ้น และมีจำนวนหุ้นคงเหลือ 114,000,118 หุ้น เนื่องจากบริษัท การบินไทย จำกัด (มหาชน) หรือ THAI ผู้ถือหุ้นใหญ่ 39.2% ไม่ใช้สิทธิเพิ่มทุนในรอบดังกล่าว ทำให้สัดส่วนการถือหุ้นลดลงเหลือ 21.57%